19-årige Julie Hansen fra Falster fik fredag sit største ønske opfyldt. En ATV. Og så endda på plader, så Julie nemt kan køre ned ad vejen på besøg hos sin gudfar.

Det er rart at være med til at skabe glæde hos nogen Bo Haagen, Make a Wish Denmark

- Jeg føler mig glad og overrasket, fortæller hun smilende til TV2 ØST.

- Jeg har ønsket mig en ATV, jeg har kørt meget på ATV hos min gudfar. Nu har jeg min egen og kan køre ned og besøge ham.

Giverne af gaven er den velgørende forening Make A Wish Denmark, som siden 2001 har doneret gaver til børn og unge med en svær eller livstruende sygdom.

Kunne ikke være bedre

Julie Hansen lider af den sjældne, men alvorlige sygdom Muckle-Wells' syndrom. Sygdommen skyldes genfejl og forårsager betændelse i led og kan også forårsage døvhed.

Med til at overraske Julie var foruden familie og venner også Bo Haagen fra Make a Wish Denmark.

- Det er dejligt at se glæden. Det er rart at være med til at skabe glæde hos nogen, som har brug for det, siger Bo Haagen og tilføjer:

- Jeg synes, Julie er sej, hun hoppede op på den startede den og kørte rundt – det kunne ikke være bedre.

Julie vidste godt, at hun ville få et ønske opfyldt. Men hvilket ønske, og hvor hun ville få den, vidste hun ikke. Overraskelsen var derfor stor.

- Jeg skal ud at køre i morgen – også selvom det er koldt siger hun.

Julie Hansen har fået sit største ønske opfyldt, nemlig en ATV.